Ɛ́ké ɛwyáge *Ménlɛré mabɛ́ Ɛsɔwɔ fɔ́ achwɔ́ ne defyá né metɔɔ́ mámua Jisɔs aké,
“Ménlɛré,
mpyɛ nnó ne mbɔ́ geŋwá ɛyi gélágé byɛ́?”
Jisɔs agií ji aké,
“Ásá né mmu ŋwɛ Ɛsɔwɔ nnó?
Ɔjɔɔ́ wyɛ́ ɔwú nnó?”
Ashuú Jisɔs meko ake,
“Gbógé ne Ata Ɛsɔwɔ wyɛɛ́ ne metɔɔ́ wyɛɛ́ meko,
ne mendoó wyɛɛ́ meko ne ufɛ́ré byɛɛ́ uko,
pyɛ́gé utɔɔ́ bií ne ɛshyɛ wyɛɛ́ meko,
tégé wyɛɛ́ lé ji yɛ́ndégébé,
ne gbógé ne ntɛ méŋmɛ́ wyɛɛ́ ndɛre ɔgboó ne gemɛ jyɛɛ́.”
Jisɔs aké ne ji,
“Ɔlu cho Pyɛmbɔ ne ɔ́bɔ́ geŋwá.”
Mende yimbɔ,
manlɛré nnó nkwɛ́ wuú alu cho,
agií ji aké,
“Mpyɛ nnó ne nkaá ntɛ meŋmɛ́ wa?”
Jisɔs agaré lé ji nekanémejɔɔ́ aké,
“Né bií fɔ́ mende fɔ atané Jɛrosalɛ ashulege ajyɛ né Jɛriko,
aké akwɔnege meti ánjó apyɛ ji,
átule ji,
áfɔɔ́ unó bií uko,
ályá ji ala máŋgbómaŋgbó,
ábó áfɛ́.
Ɛ́ké ɛ́pyɛmbɔ,
*mémpyɛ upɛ Ɛsɔwɔ ashulege ajyɛ né meti ɛwémbɔ aké agɛne mende yimbɔ apyamé akoó.
Wyɛ́mbɔ ntó ne muú Lɛvi áchwɔɔ́,
alu mempoó ámpyɛ́ upɛ Ɛsɔwɔ,
akwɔ́négé ɛ́fɛɛ́,
agɛ́ mende yimbɔ ji ntó akoó ɛ́gbɛ́ ɛwé chá.
Ɛ́ké ɛwyage mende *Samariya fɔ ayi ɛbwɔ álá túgé ne bɔɔ́ Jus akwɔ́ne ɛ́fɛɛ́ aké agɛne mende yimbɔ meshwɛ akwɔ́ ji metɔɔ́.
Ajyɛ báne ji,
ashwɔné upa bímbɔ ne mmɔɔ́ ,
ata maweé wyɛ́ awɛ́ úbí ne ubaá mándée.
Abwɛɛ́ ji anɛré mfaá *géjuŋá jií,
afɛ́ ne ji né gepú ɛyígé aŋkɛɛ́ ábɛ́lege áchyɛ́ge maŋka,
ɛ́fɛɛ́ ne apɛlé ji.
Bií ujyágé aferé nka achyɛ́ mbɔɔ́ gepú aké ne ji,
‘Pɛ́lé me mende yiná.
Mbɔgé ɔchɔgé ŋka ɛ́pwɔgé ɛyí,
nkerégé meso nshuge nyɛ́ wɔ ɛ́jí’.”
Jisɔs agárégé ji mbɔ,
agií ji aké,
“Né ɛbwɔ́ bímbɔ álɛɛ́ ayi ndé álɛ́re nnó ji alu ntɛ meŋmɛ́ mende yi ánjó átulé mbɔ ji?
Garé me.”
*Ménlɛré mabɛ Ɛsɔwɔ ashuú ji meko ake,
“Ɛ́lé ayi agɛné mbɔ ji meshwɛ.”
Jisɔs agaré ji aké chó,
“Pyɛ wyɛ́mbɔ.”